
Unum ovile et unus pastor. 
Unu ŝafejo kaj unu paŝtanto. 
(JOH., X, 16.) 


ESPERO KATOLIKA 


INTERNACIA MONATA GAZETO, OFICIALA ORGANO del. K.U.E. 


AL LA LEGANTARO ! 


Ĉe Papero de P unua numero en 1913 „Espero Katolika” 
alvokas al Vi ĉiuj: Benatan Novjaron! 

Ke ĝojo, prospero, feliĉo, same kiel tristeco, sutero, kon- 
traŭaĵoj, — ke ĉio dum la nova jaro al Vi sendota de 
mano Dia, submetiĝe, dankeme estu akceptata, por ke ĉio, 
kaj prospero, kaj sufero servu: Ad Majorem Dei Gloriam. 

Tia “bondeziro igas nin senti, ke ni estas „inter ni”, in- 
ter katolikoj. 

Plenkontide, senhezite mi do rekomendas „E. K.” en Via 
konata, tiel ofte spertata bonvolemo; por ke pli kaj pli 
nia revuo dissemu la „bonan semon” en Esperantistaj ron- 
doj, ĉiam pli servu al sia celo. 

Sendube ja, Vi miras, karaj legantoj, kial mi, ne la re- 
daktoro, Vin alparolas en artikolo novjar-gratula ? 

Laŭ peto de mia kolego-direktoro, mi havas la plezuron 
sciigi Vin, ke li depost la 1-a de Januaro transloĝiĝis al 
Udenhout, (Nederlando). En tiu urbo li prenis sur sin la 
oficon de kuracisto-direktoro de katolika kuracejo. Pro la 
multegaj ŝanĝoj, — la tempomanko kaŭzita de transloĝiĝo, 
— la nova oticumado, — li komisiis al mi la prizorgon 
de la Januara-numero. Sed li insistis, ke mi diru Vin, ke 
baldaŭ li mem denove sin okupos pri la redaktado. 

La nova jaro bone komenciĝas, 

Nia kara Redaktoro, kiu, pro siaj multaj kuracist- 
okupadoj, ofte dumnokte devis serĉi tempon por „E. K.”, 
kaj tamen ĉiam (je kiom da energia laboro, Dio nur scias) 
ĝin trovis, en sia nova ofico havos pli da tempo dispon- 
ebla. Do: profito por Esperanto, sekve por E. K. 

Duoblan gratulon do: kaij al la Redaktoro, kaj al Vi, 
karaj abonantoj! 

Ne decas, ke niaj nelacigeblaj propagandantoj de „E. K.” 
ricevu kiom ajn sinceran, tamen nur vorfan dankon. Pro 
tio, laŭpromese, mi publikigas la jenon: 

Ĉiu, varbinta al „E. K.” por jaro 1913 kvar tute-novajn 
abonantojn, kaj sendinta la 4X2 Sm por abonmono, ric- 
evos kiel premion, la belan verkon de nia fame-konata 
katolika aŭtorino RAMO: „Eĉ en Doloro ni estu ĝojaj.” 

Same, kiu varbos kvin novajn abonantojn ricevos „Kie 
estas la Eklezio de Kristo”, ĉefverkon de Jezuita pastro, 
tradukitan esperanten de nia eminenta samideanino, fraŭ- 
lino M. BORRET. 

Kiu varbos sep novajn abonantojn ricevos „Katolika 
preĝaro”, bele binditan; 

Kiu varbos dek movajn abonantojn ricevos la grandan, 
belstilan, mondkonatan verkon de kardinalo NEWMAN, tra- 
dukitan esperanten de RAMO. 

Mi notos la nomojn de la varbintoj kaj varbitoj, kaj 
post plenumo de ĉi-supraj kondiĉoj, forsendos senpage kaj 
atrankite la premiojn. 

Elkore mi esperas, ke tre multajn mi devos forsendi. 

Al la hispanaj abonantoj mi bedaŭrinde ĝis nun ne po- 
vas havigi definitivajn sciigojn pri riprezentado de „E. K.” 
en ilia patrujo. Malgraŭ mia klopodado, mi ne sukcesis. 
Provizore mi sciigas, ke abonpago facile povas okazi per 
alsendo de internaciaj respondkuponoj, haveblaj en ĉiuj 
poŝtoficejoj de la latina poŝt-unuiĝo. (Kontraŭ unu de Vi 
sendita respondkupono mi povos, ĉe la poŝtoficejo, ricevi 
poŝtmarkon da 121/, cendoj (Nederlanda monvaloro). Jar- 
abono kostas 2 Spesmilojn, do egalvaloras 20 respond- 
kuponojn). 

Tamen mi ne perdis kuraĝon, kaj ĉiam ankoraŭ estas 

intertraktanta. En la februaro-numero mi esperas fine doni 
al Vi kontentigan solvon. 
Tute Via en Kristo, 
la Administranto 
Frans SLEIJJFFERS. 


Pri la Libro de Jobo. 


Oni scias, ke pri Bibliaj studoj ekzistas du katolikaj 
skoloj: unu ĉiam libereme aliĝas al la novaj progresoj kaj 
ofte falas en la kondamnitan modernismon; la alia estas 
pli konservema kaj en siaj studoj ĉiam agas laŭ katolikaj 
instruoj kaj sekve eraras malofte. 

Antaŭ nelonge mi eldonis la suban artikolon en kato- 
lika itala ĵurnalo, artikolon, kiu tre plaĉis al la konserv- 
emaj kaj malplaĉis al la progresemaj iom modernismaj 
katolikoj. En ĝi mi resumis longan diskutadon de la du 
skoloj pri libro de Sankta Jobo. 

Car la diskutado ne estas nur itala, sed vere internacia, 
mi pensas, ke artikolo povas eble interesi ankaŭ legantojn 
de E. K. kaj jen ĝi: 

e e 

Itala Revuo per artikolo, de Sinjoro Gigot malbone ser- 
vas al la libro de Jobo. Laŭvole de la moderna hiperkri- 
tiko ĝi ja diras, ke estas tre malcertaj la nomo de la aŭ- 
toro kaj dato de. la verkado; kaj tamen oni konkludas tro 
malrajte, ke ni povas certiĝi, ke tiu-ĉi libro ne estis verk- 
ita antaŭ la fino de la monarkio, kaj konkludas neante 
la historiecon de tiu-ĉi libro, kvazaŭ sur fundamento his- 
toria la aŭ'oro. estus brodinta, beligante, la rakontadon 
per subjektivaj elpensaĵoj. 

Kursivaj vortoj estas de mia kontraŭdiranto. 

Por bone ekzameni ĉiujn pridiskuteblajn dirojn de tiu-ĉi 
artikolo estus necesa libro. Tamen estos sufiĉaj malmulte 
da periodoj por senvestigi la erarecon de la precipaj asertoj 
kaj neniigi la Gigot'an tezon. 

La aŭtoro komencas per du malfacilaĵoj: malfacilo pri 
kunligo de la du ĉapitroj XXVII—XXVNI, kaj manko de 
P nomo de Eliu en antaŭparolo kaj resumo. Pri la unua, 
se estus rajtduba nepovi aŭ nescii kunligi du ĉapitrojn, oni 
ankaŭ povus dubi pri multaj libroj de la Biblio, ekz. pri 
Josuo, juĝoj, Jeremio, Ezekielo, Danielo kaj pri Evangelioj 
mem, kiuj pli malpli havas antaŭ-post-dirojn kaj eksaltojn 
de wunu al alia ideo; ĉar tio estis kutimo de l Midras 
Aggadiko, tiatempa historio-komentario, en kiu per fidela 
rakontado de kelkaj agoj oni celis ne elverki historion, 
sed nur enradikigi verojn religiajn kaj moralajn en popoloj. 

Pri la dua malfacilaĵo oni devus almenaŭ scii, ke „Jobo” 
estas libro historia-morala, ne teatra komedio, al kiu oni de- 
vas antaŭskribi la nomojn de aktoroj, por ke ĉiu plej fa- 
cile ekkonu sian rolon. 

A 

Por pruvi ke la libro de Jobo apartenas al epoko pli 
nova, Gigot diras, ke la literatura formo kaj poema ka- 
raktero de tiu-ĉi libro apartenas almenaŭ al la matur-aĝo 
de la hebrea literaturo. 

Sed kial ne al aĝo antikva? Ĉu ni ne havas en la Pen- 
tateŭko altegajn ekzemplojn de poezio, neniel malpli gran- 
daj ol Jobaj ĉapitroj? Plie, ni ne plu posedas la originalan 
tekston de Jobo, pro tio el reskriboj kaj tradukoj ĝi povas 
esti iom ŝanĝita en sia ekstera formo. Kial do oni povas 
kaj kuraĝas nei al filo de Esaŭo, lumigita per la Dirivela- 
cio, tion, kion oni konsentas al lia frato Jakobo mortanta? 
kion oni konsentas al Moiso? kion oni konsentas al Egip- 
tanoj brutiĝintaj per fetiĉismo? Kial ne al Jobo? Ĉu ne vere, 
ke en Edomlando oni profesadis saĝon? (Jer. 4. 9. 7). 

k 
kK k 

La temo, kiun oni trovas pritraktita kaj la maniero ĝin 
pritrakti, memorigas ideon pri societo jam de longe ekzist- 
anta. Cu scius Gigot diri al ni la jarcenton, en kiu oni 
elstarigis la homan societon? Je l! tempo de la patriarĥoj, 
kiam Abrahamo kaj Isaako pilgrimadis en Egipton kaj 
Gerazon, ĉu ne estadis homa societo kun siaj reĝoj, kaj 

reĝoj kun siaj subuloj? Kial do Gigot povas diri, ke por 
la elverkado de l” libro de Jobo estis necesa pli proksima 


epoko por estadi en plene starigita societo ? 


sk 
se ik 


La problemoj de la homa vivo estas sendube antikvaj, 
sed ili ne povis esti pridiskutitaj kiel en la libro Joba, sen 
antaŭa sufiĉe longa religia historio, dum kiu la sciado de 
la tri amikoj iom post iom fariĝis vera klarigo pri oka- 
zoj de la vivo. Tiu-ĉi aserto transiru kiel duonvera; sed 
estos neniel necese postuli pro tio la VI-an jarcenton antaŭ 
Kristo, ĉar ĉu la problemoj pridiskutitaj en la libro de Jobo 
ne estas premio de la virto, puno. de malvirto? Kaj ĉu tiu 
Ĉi sciado ne egalvaloras la sciadon de Abrahamo, Isa- 
ako, Jakobo, praavo, avo kaj frato de Esaŭo, prapatro de 
Jobo? Cu ĝi ne egalvaloras la sciadon de la Pentateŭko ? kaj 
se tian sciadon oni havas ankaŭ en la unuaj ĉapitroj de 
P Geneso mem, kial ne estus ĝin koninta ankaŭ Jobo 


kelkajn jarcentojn pli malfrue? 
sie 


e K 

Jobo ŝajnas sufiĉe instruita pri kutimoj kaj produktoj 
de la landoj malproksimaj. Alia bona tialo por nin certigi, 
ke Jobo vivadis en loko kaj tempo, kiujn li pentris. Cia 
homo estas filo de sia tempo kaj de sia patrujo: oni vivas 
per aero, kiun oni enspiras, kaj oni parolas laŭ vivo, kie 
oni staras. Certege ankaŭ dum patriarĥaj tempoj oni uz- 
adis komercadi aŭ kun samlandanoj, aŭ kun fremduloj 
proksimaj kaj malproksimaj, kaj plej ofte oni komercadis 
per interŝanĝo de komercaĵoj. Kial do nei al Jobo, viro riĉa 
kaj granda inter ĉiuj orientuloj la konon pri kutimoj de P 
fremduloj kaj pri iliaj komercaĵoj? 

Sed pro kiaj kaŭzoj oni nomas la libron de Jobo sub- 
jektiva elpensaĵo? Tiujn-ĉi kaŭzojn Gigot tute ne nomas, 
sed li nur kontentiĝas eldiri, ke ĝenerale oni neas histori- 
econ de l libro Joba, sed eĉ kredanto neas, ke ĝi estas 
tute historia. 

Klera Gigot, tiuj-ĉi estas argumentoj valoraj nur por 
infanoj, aŭ, pli taŭge, returnante al vi viajn vortojn: tiaj 
argumentoj povas valori por tiuj sprituloj, kiuj ne povas 

konsenti kun malcerteco kaj deziras trompi sin mem per 
subjektivaj elpensaĵoj. 

Xx 

~e e 

Kiu verkis la libron de Jobo? Gigot kaj aliaj opinias, 
ke tiun ĉi libron verkis iu hebreo. Nenio estas malpli ver- 
ŝajne. Oni ja ne forgesu: a) ke la hebreaj verkoj ĉiam me- 
moras pri Difavoroj al la Izraelidoj; sed tiu-ĉi regulo ne- 
forgesebla ĉe la hebreoj, tute mankas en la libro de Jobo. 
b) Oni ne forgesu malamikecon inter Edomidoj kaj Izra- 
elidoj, kaj pro tio estas tute ne verŝajne, ke Edoma nob- 
ela historio estus verkita de hebreo, kiam Jobo mem sciis 
skribi kaj tiel perfekte paroladi. c) Nek estas supozeble, 
ke hebreo estus elserĉinta kaj verkinta historion de viro 
apartenanta al popolo malamika, kiu ĉiam danĝeris hebre- 
ojn kaj rifuzis al ili eĉ transiron per siaj vojoj. (Num. 20.) 

Estas do evidente, ke ni devas kredi Jobon mem aŭtoro 
de sia libro. 

Plue. Ni memoru, ke Dio, inspirinte la sanktajn verk- 
istojn por skribado, ne forprenis al ili la natur-ecojn, nek 
ilian privatan sciadon, sed direktis ilian volon por skribigi 
tion, kio plaĉis al la Divero, altigis ilian ingenion por 
verkigi fidelege tion, kion per privata sciado ili konis; 
lumigis ilian inteligenton por konigi al ili la Diverojn, kiujn 
ili propraforte ne povis koni. Tiel la libroj de la S-ta 
Skribo havas ĉiujn homajn ecojn de libroj tiatempaj, kaj 
kune ĉiujn Diecojn necesaj al ilia celo. 

Cu estas do kredeble, ke Dio ne estis uzinta la sciadojn 
kaj kapablecon de Jobo por ĉion inspiri al hebreo, kiu 
pri Edomidoj interesiĝis nur pro rilatoj amikaj kaj malam- 
ikaj pri Izraelidoj? 

Estas do laŭracie supozi, ke la sama Jobo, kiu, malsana, 
deziradis elverki sur metalo kaj sur ŝtono siajn paroladojn, 
resaniĝinta kaj denove feliĉiĝinta estas elverkinta sian ra- 
kontadon pro memoro de la samlandanoj kaj el dank- 
emo al Dio. 

$a 

Starigite, ke Jobo estas la verkinto de sia libro, ni serĉa- 

du la epokon plej proksiman de la verkado. Kiam 

estadis ĉe la Edomidoj la kondiĉoj religiaj kaj moralaj, 
pentritaj en la libro de Jobo? Certe, ne dum la hebrea 
monarĥio, kiam la profetoj anoncadis kontraŭ Edom sev- 
eregajn profetdirojn; kaj desmalpli post perdo de aŭtono- 
mio ĉe loĝantoj de Seir”aj montoj. 

Necesos do reiri la tempojn tre fruajn, kiam la virtoj de 
Abrahamo kaj Isaako ankoraŭ vivadis en memoro de Es- 
aŭidoj. Estas necese pripensi epokon, kiam ankoraŭ daŭ- 
ris religio de la patriarĥoj, inter gentoj. Kaj tiu epoko ad- 
is de Melĥisedeko al Moseo. Tiel oni povas rajte supozi, 
ke la libro de Jobo estas la libro plej antikva. 

Tiuj-ĉi argumentoj estas certe ne grandvaloraj dise konsi- 
deritaj, sed kune antaŭmetitaj konsentas kun kristana fido 
ĉiulanda kaj ĉiutempa kaj kun la Eklezia dogmaro, per kiu 
oni enskribas la Joban libron inter la libroj veraj kaj Die 
inspiritaj, kaj nin povas kontentigi pli bone ol la argumen- 


toj de la moderna hiperkritiko. 


K 
se k 


Nun tri demandoj: 

Unua demando. Ĉu estas permesite detrui malnovan 
konstruaĵon tial, ĉar al iuj ne ŝajnas, ke ĝia stilo konsentas 
kun la personoj de kiuj oni ĝin kredas farita, kaj al centjaro, 
dum kiu oni kredas ĝin konstruita, se oni tamen konfesas ne 
koni la aŭtoron nek la jarcenton al kiuj la konstruaĵo 
apartenas? La saĝpensuloj tute neas. Do ni ankaŭ devas 
rifuzi la permeson detrui la aŭtoritaton de libro el la S-ta 
Skribo, kies vereco dia kaj homa estis kredata kiel cert- 
ega ĉe multe da personoj kaj dum multaj jarcentoj, ĉar 
samtempe kontraŭuloj asertas, ke la plej malklara deman- 
do pri la Joba libro estas pri ĝia aŭtoro kaj dato de ĝia 
elverkado. Antaŭ ol sentenci, oni devas eligi lumilojn por 
forigi mallumon; ĝis kiam restas malfacilaĵoj, la problemoj 
ne solviĝas; promenante en mallumoj, oni ektuŝegas la 
objektojn; estante en mallumoj oni ne sidiĝas 

por juĝi malproksimen mil“ da mejloj, 
kun vido kiel mano tre mallonga. 
Dua demando. Cu ne ekzistas senŝanĝa principo ĉe leĝaro 
de ĉiulandaj popoloj civilizitaj: ke ĉiun kaŭzon oni 

devas pritrakti per atestantoj kaj valorskriboj (latine: iz- 
strumenta))? Klera Gigot, kie estas atestantoj kaj valor- 
sbriboj kredindaj en via bataletado kontraŭ la Joba libro ? Saj- 
nas, ke per vortoj oni ne povas fari rajtproceson kontraŭ kiu 
ain, sekve nek kontraŭ la de Jobo libro, kiu malgraŭ ĉiu via 
titona penado, restados al sia Jobo kaj al sia jarcento, ĉar en 
duboj ĉiam estas plej bona la situacio de la posedanto 
(melior conditio possidentis). 

Tria demando. Ĉu ni havas aŭ ne, Dicertan veron por 
nia eterna savo? Se jes, al kiu apartenas montri al la Kris- 
tanaro tiun ĉi veron? Al kiu lasis Dio la taskon liveradi 
tiun ĉi veron? Ĉu al la kritikuloj aŭ al sia Eklezio? 

Kial do kiel unikan argumenton pri la libro de Jobo oni 
povas diri, ke la kritikuloj neakceptis la klarigojn elpen- 
sitajn pri tiu-ĉi libro? La valoro de la kritiko estas certe 
nobelega, eĉ necesega, sed neniel tiel senerara, ke ni povus 
certiĝi pri ĝiaj jesoj. 

Eble estas bone, iafoje konigi al la katolikoj eĉ la ideojn 
plej kuraĝegajn, sed mi tute ne devas ilin disigi de san- 
igila periodo por singardigi ilin pri sofismoj pli danĝeraj 
ol utilaj. Oni antaŭigu eĉ preskaŭ ĉiujn teoriojn, sed ĉiam 
kiel studindajn hipotezojn, neniam kiel certajn faktojn. Fine 
oni neniam forgesu, ke unu el la ĉefreguloj por klarigi la 
malklarajn bibliajn tekstojn estas la 

Analogio de la Fido. 


P. BIANCHINI. 


Simplaj notoj de Pilgrimo 
al la „Sankta Lando” 


Pasintan someron ni havis la feliĉon partopreni en pil- 
grimado al Jeruzalemo, organizita de Mgr. PETARD, el Parizo. 
Nia Gvidanto estas sindona prelato, kiu jam je la 27-a 
fojo kondukas vojaĝantojn al la Sankta Lando. Sekve li 

bone konas la vidindaĵojn, kaj ankaŭ la malfacilaĵojn de 
tia pilgrimado. 

Dum la nuna jaro, specialaj cirkonstancoj igis la vojaĝon 
lom malfacila, sed dank” al la sperto kaj zorgemo de nia di- 
rektanto, ni atingis la celon, malgraŭ la neatenditaj baroj, 
kiuj plurfoje ekstaris kontraŭ ni. 

La unua estis la marista striko. Dum multaj tagoj, ne- 
eble scii, ĉu ni povos forveturi, aŭ ne! Fine post oftaj 
alternativoj de timo kaj espero, ni ricevas telegramon : 

„Rapidu al Marseille: enŝipiĝos sur la „Niger”. 

Senprokraste ni ĵetas la necesaĵojn en du valizetojn, kaj 
ni forveturas al la stacidomo. 

En Marseille ni alvenas ĝustatempe por ĉeesti la unuan 
diservon de la pilgrimado, en N. D. de la Garde. La vet- 
ero estas ideala. Tre impresiga estas la suprenirado sur 
tiu altega roko, kiu superrigardas la tutan grandiozan ĉir- 
kaŭpejzaĝon. La nudaj ŝtonegoj brilas per varma orkoloro, 
kaj inter ili la okulo ripozas sin sur la grupoj de nigro- 
verdaj marpinoj. Kaj antaŭ ni, la vasta, mirinde blua maro, 
al kiu ni baldaŭ konfidos nian sorton! 

Sur la misteraj, perfidaj ondoj, Dio, gardu nin!. 

Ave, Maris Stella, protektantino, preĝu por ni! 

En la bela kapelo de N.D. de la Garde la pilgrimantoj 
komuniiĝis. Poste okazis la Beno kun la Sankta Sakra- 
mento. Kaj, inter dolĉaj kantoj ni eliras, feliĉaj, el la preĝ- 
ejo, por direkti nin al la haveno. 

La 24an de Aŭgusto. 

Jen ni estas instalitaj, tre komforte, sur la „Niger”. 

Sed ŝajnas, kvazaŭ la striko ne jam tute finiĝis! Oni aŭdas 
diskutojn, riproĉojn, sed kontentigan solvon oni ne atin- 
gas! Jam de longe forpasis la horo fiksita por la foriro, 
kaj ni ankoraŭ sidas, kvietaj, en la haveno. Venas la nok- 
to .... kiom da tempo ni devos ankoraŭ atendi? .... 
Fine tamen, aŭdiĝas la bruo de la helico: la ŝipo formov- 
iĝas! Ni ĉiuj ĝojas, ĉar ĉiu tempoperdo mallongigas nian 
restadon en la Sankta Lando. 

Longa marvojaĝo estas agrabla, kiam oni havas, kiel ni, 
belan veteron, kvietan maron, kaj simpatiajn kunvojaĝg- 


IO ESPERO KATOLIKA 


antojn. Nia pilgrimantaro konsistas el 22 pastroj kaj 23 
gelaikuloj. Kelkaj el ili estas kleraj profesoroj, kun kiuj 
estas tre interese paroli. Aliaj estas tre spritaj, kaj ilia 
gajeco ŝajnas komunikiĝema. Ce aliaj, ni admiras profun- 
dan, kortuŝantan piecon ... 

La 25-an de Aŭgusto. 

Ĉe noktomezo, subite, la ŝipo haltis. Iom da emocio; 
malkvietiga ideo trafulmas nian kapon: ĉu eble la ŝipistoj 
denove strikas? Ĉu estus ia difektaĵo en la maŝino? . .. 

Ni kuras al la fenestreto: sur la inko-nigra, movetanta 
akvosupraĵo ŝvebas densa nebulo. Estas io timiga en tiu 
mistera abismo, sur kiu ni senmove flosiĝas, kvazaŭ perd- 
itaj en la mallumo. 

Baldaŭ, — alia surprizo — ni konstatas, ke ni ekiras, 
sed en la direkto de Marseille! 

Efektive, frumatene, ni revidas antaŭ ni la longan vicon 
da lumoj sur la Marseille'a haveno! 

Promenante sur la ferdeko, ni renkontas pastron: 

„Feliĉe”, li rimarkas, „la sinjorinoj jam dormadis kaj 
nenion sciis pri la afero, ĉar alimaniere estus eble okaz- 
inta ia paniko!” 

„Sed kio okazis?” 

„Kiel vi vidis, densa nebulo, kiu igis la veturadon tro 
danĝera inter la rokoj de la „Golfe du Lion”. Ni do re- 
venis, ĝis kiam ni klare vidis la lumturon de Marseille, 
kaj nun la vetero heliĝas, kaj ni povos sentime antaŭen- 
iri! Tute simple.” 

Estas dimanĉo. Sur la ferdeko, la ŝipistoj aranĝis kapel- 
eton, en kiu oni diros la meson. La vetero estas belega. 
Nenio estas videbla, sur la blua, ĉiela vastaĵo, krom kel- 
kaj blankaj mevoj, kiuj ŝvebsekvas la ŝipon; sur la blua 
senlima akvo vidiĝas nenio krom la ŝaŭma sulko de nia 
ŝipo, aŭ, ĉi tie kaj tie, la brilnigra dorso de ia delfeno 
ludanta en la sunlumo. Ĉie regas solena silento kaj kvieto. 
Cu povus ekzisti pli bela preĝejo por niaj dimanĉaj preĝoj? 

La 26-an de Aŭgusto. 

En unu ekstremaĵo de la ŝipo, kiel ankaŭ sur la ferdeko, 

estas ĉambretoj, en kiuj oni starigis altaron. Tie, la 22. 

pastroj-pilgrimantoj, unu post la alia, ĉiutage faras la Sankt- 
an Oferon. Estas por ni granda ĝojo kaj vera privilegio 
pasigi ĉiumatene duonhoron en la ĉeesto de nia Savinto, 
kaj ni memoras la disciplojn, kiuj ĝoje enlasis Jezuon sur 
sian ŝipeton! Meksikana Sinjorino tre regule ĉeestas ĉiu- 
tage al la diservo. Ŝi aspektas tiel fervora, tiel pia, ke 
volonte mi dirus al ŝi vorton de kristana frateco, sed ho 
ve! ni tute ne povas interkompreniĝi! Dum la tuta vojaĝo, 
nur unu gesto, unu simpla rigardo devos sufiĉi por espri- 
mi nian koran kunsenton. Kiom necesa estas Esperanto! 


La 27-an de Aŭgusto. 


La „Niger” haltas du horojn antaŭ Napoli. La ĉarma 
urbo etendiĝas antaŭ ni, bananta en la lastaj purpurradioj 
de la subiranta suno. Ĉirkaŭ nia ŝipo balanciĝas svarmo 
da barketoj plenaj de homoj, kriantaj, vokantaj, ekscitite 
puŝantaj unu la alian. Sur unu ŝipeto, blankvestita junu- 
lino kantas, gracie movetante sian ventumilon. Vere poezia 
pentraĵo... 

Noktiĝas. La maro estas glata kiel spegulo: sur la nigra 
supraĵo la luno ĵetas longan strekon da fajreroj. Kaj el 
la ŝipo altiĝas la vesperpreĝo de niaj pilgrimantoj : 

„En Viajn manojn, Sinjoro, ni konfidas nian spiriton”... 

La 28-an de Aŭgusto. 


Ni alproksimiĝas al Sicilio: jen Stromboli, kun sia nu- 
beto da fumo ĉirkaŭ la fiera frunto. Ni veturas inter Charibdo 
kaj Scilla... feliĉa antikva tempo, kiu poeziigis eĉ sian 
timon! Por ni, la prozuloj, tiuj antikvaj timegaĵoj estas 
simple du el tiuj rifoj, kiuj tiel ofte interpunktos nian 
marvojon! 

Je tagmezo ni ekvidas Messina”'n. La aero fariĝas peza, 
varmega. El la Sudo preme flugas nigraj minacantaj nuboj. 
La trairado en la markolo de Messina prezentas mirigan 
kontraston inter la rava, poezia pejzaĝo kaj la amasoj da 
ruinoj, kiuj kovras la du flankojn de la markolo. Ni pre- 
terglitas vilaĝon post vilaĝo, — ĉie, disrompitaj muroj, 
sentegmentaj domoj. Estas necese travojaĝi tiun malfeliĉan 
regionon por pleme kompreni la gravecon, la amplekson 

de la katastrofo, kiu detruis la grandan urbon kaj ĝiajn 
ĉirkaŭaĵojn. | 

Jen la urbo-mem, vastega spaco, inter kies ruinoj vidiĝas, 
ĉi tie kaj tie, vico de malaltaj ladkovritaj domoj. Eĉ sur la 
flankoj de la monto oni rimarkas tiujn strangajn vicojn de 
ladaj tegmentoj — novaj konstruaĵoj starigitaj por ŝirmi la 
restantajn enloĝantojn. La urbo certe aspektis majesta, se 
oni juĝas laŭ la altaj palacofasadoj, kiuj staras, kiel grizaj 
fantomoj, laŭlonge de la marbodo. La suda pinto de 
Calabria estas, en tiu sezono, nuda, seka. La krutaj rokoj 
elstaras fiere el la maro, kaj la itala suno donas al ili dolĉan 
orkoloron. La maro alprenas mirindan, violetan nuancon. 

La bordo iom post iom malproksimiĝas. Brungriza, varm- 
kolora ĝi etendiĝas nun en la horizonto. Ni pasigos la 
nokton sur la vasta Iona Maro. La ŝipo komencas ruliĝi ; 
la vojaĝantoj havas melankolian mienon. 

La 28-an de Aŭgusto. 

Hodiaŭ, denove, la maro estas tute lazura. La aero, mole 
varma, dolĉe karesas la vizaĝon. 

Prave oni rekomendas longan marvojaĝon al personoj 
lacigitaj de akra laboro, aŭ al tiuj malfeliĉuloj, kiujn sen- 
fortigis turmentigaj priokupoj. La freŝa marventeto, la 
pertekta ripozo refortigas la lacan cerbon, kaj repacigas 
la ekscititajn nervojn. 

Dum nia pilgrimado, ni povas diri, ke ni plene ĝuis kaj 
dankeme ricevis la multajn, diversspecajn benojn, per kiuj 
Dio superŝutis nin. Por la korpo — viviga aero, abunda 
nutraĵo, agrabla ripozo. Por la intelekto, interparoloj kun 
atablaj, kleraj personoj. 


Kaj speciale por la animo — kiom da benoj! La ekzem- 
plo de tiom da fervoraj Kristanoj, kaj ĉefe la ĉiutaga 
Komunio... Kiom da fortoj ni nun enprovizigas por niaj 


estontaj laboroj! 

La 29-an de Aŭgusto. 

Hieraŭ vespere, en la duonlumo, ekaperis la pinto de 
P Peloponezo. Hodiaŭ, vekiĝante, ni ĝuas la plej dolĉan, 
riĉkoloran sunleviĝon! El la ĉielo brilas ruĝo kaj oro, kiuj 
respeguliĝas sur la trankvila maro... 

La 29-an de Aŭgusto. 

Tiun matenon ni alvenis al Ateno. Por viziti la faman 
urbon, ni havas nur duontagon (pro la tempo perdita en 
Marseille). Ni do rapidas ; spite al la brulanta meztaga, mez- 
somera suno, ni grimpas, laŭ senombra vojo, al la Akro- 
polo. Survoje ni rimarkas la „Vojo de la Apostolo Paŭlo”, 
kiu kondukas al la Areopago. Tie, laŭ la Biblio, Sankta 
Paŭlo predikis la Evangelion al la Atenanoj. 

Strange luma estas ĉio en tiu mirinda lando. Eĉ la om- 
bro de la marmoraj temploj ŝajnas hela. Kaj en la pei- 
zaĝo la koloroj harmoniiĝas kun speciale dolĉa riĉeco. Ni 
forgesas la varmon, kiu brulas nian vizaĝon, ni ne atentas 
la polvon en kiu ni vadas, kiam ni vidas la mirindaĵojn 
de la greka arto, kaj la memoraĵojn de iliaj herooj. Jen la 
„Malliberejo de Sokrates”; jen vico de Kariatidoj... El tiu 
belega Akropolo la Turkoj faris pulvejon. Unu tagon ĝi 
esplodis, kaj la rezulto de tiu malfeliĉo estis la ditektigo 
de senprezaj ĉefverkoj. 

Promenante tra la moderna urbo, ni tre amuziĝas pri la 
moderngrekaj surskriboj, kiuj kelkfoje prezentas francajn 
vortojn vestitajn en grekaj literoj. Sur butiko de sukeraĵ- 
isto mi vidis jenon: Pti phour. Alie troviĝas: Ai laiph 
(High life)! 

La 30-an de Aŭgusto. 

Post trairo de la Egea Maro ni atingis Smirno'n. La 
alveno tie ne okazis sen ia emocio, ĉar pro la milito 
italo-turka, la jam malfacila eniro en la haveno de Smirno 
prezentas nuntempe specialan danĝeron. Torpedoj kuŝas 
en diversaj lokoj, kaj ni bezonas kondukistan ŝipeton por 
nin gvidi inter la danĝeraj lokoj. Fine ni atingas la have- 
non. La eliro el nia ega „Niger”” en la etan ŝalupon, kiu 
albordigos nin, postulis iom da gimnastiko, ĉar la ondoj 
forte skuas la boaton! Feliĉe la trairo ne estas longa. 
Baldaŭ nia aro komencas serpenti tra la mallarĝaj stratoj 
de Smirno. Ni vizitas la francan ĉefpreĝejon, apud kiu 
staras alta ligna kruco, alportita ĉi tien en antaŭa pilgrim- 
vojaĝo de nia Direktanto. En ĉiu vojaĝo organizita de 
Mgr. Potard, li kunprenas grandan krucon, kiun la pilgrim- 

antoj kunportas laŭlonge de la Via Dolorosa en Jeruza- 
lemo. Ĉe ĉiu stacio de tiu Kruciro okazas preĝo kaj prediko : 
tio estas la plej kortuŝanta ceremonio de la tuta vojaĝo. 

Vidante la agemecon de la Kristanoj en Smirno, ilian 
fervoron kaj ilian bonfaremon, mi rememoras la vortojn 
de S. Johano: Skribu al la anĝelo de la Eklezio de Smirno: .. 
Mi konas vian suferon kaj vian malriĉecon, sed vi estas 
riĉa... Ne timu,... estu fidela ĝis la morto, kaj mi donos 
al vi la kronon de vivo.” 

Smirno ankoraŭ nun estas riĉa, riĉa laŭ kristanaj verkoj. 
Kontraŭe, kvazaŭ kiel kontrasto, la apuda Efezo, la granda, 
bela urbo, kuŝas nun en ruinoj. Efektiviĝis tiu alia parolo 
de la Apokalipso: „Skribu al la anĝelo de Efezo: Mi havas 
ion kontraŭ vi: Vi forlasis la unuan fervoron. Pentu do,.. 
se ne, mi venos kaj forprenos vian lumon... 

La sorto de tiuj du urboj estas kvazaŭ praktika leciono 
por ni: ni estu ĉiam fidelaj al la graco. 

Post interesa promenado tra la urbo, oni kondukas nin 
al la Kolegio de la Franciskanoj. Kun ĝojo ni ekvidas tie 
tablon kovritan per belegaj vinberoj, kaj glasojn da freŝa 
akvo. Nur post vojaĝo en Oriento oni povas plene kom- 
preni la valoron de freŝa akvo! Tiel maloftaj estas la 
fontoj, ke en multaj lokoj oni devas kolekti en cisternojn 
la pluvakvon falantan en la printempo, kaj el tiu akvo 
oni trinkas dum la tuta somero. Ĝi ne estu tre bongusta, 
tamen eĉ por la dono de freŝa akvo nia kompatema Savinto 
promesis rekompencon. 

Tute refreŝigitaj per la agrabla manĝeto ĉe la bonaj 
Patroj, la pilgrimantoj daŭrigas sian promenadon, vizitante 
la bazarojn. Smirno donas la impreson de tute orienta 
urbo. En la mallarĝaj stratetoj de la bazaro, oni pene 
preterpasas vicojn da kameloj peze ŝarĝitaj, amasojn da 
homoj en pitoreskaj kostumoj, laŭte interdiskutantaj. Iliaj 
krioj ŝiras la orelon. 

Dum nia kelkhora restado en Smirno ni havis la privi- 
legion vidi la ĉefepiskopon. La respektinda prelato, kiu 
nun sidas sur la seĝo de la martiro Polikarpo, afable salu- 
tis ĉiun el ni, preĝis kun ni, kaj montris al ni relikvon de 

de lia glora antaŭanto, memorigante nin, ke al S. Poli- 
karpo ni ŝuldas la sendon de S. Ireneo al nia propra lando. 

Sed jam ni devas reiri al nia flosanta loĝejo! Sur la 
„Niger” oni anoncas al ni moviĝeman maron. La maristoj 
forprenas la grandan tolaĵon, kiu ŝirmas la supran ferde- 
kon; oni fermas la fenestretojn. Ĉar, pro la milito, la Tur- 
koj ne lumigas la lumturojn, ni iras singarde en tiu regiono. 

La 31-an de Aŭgusto. 

Longan tempon ni atendas ĉe la Dardaneloj, ĝis kiam 
estas plenumitaj ĉiuj oficialaj pritraktaĵoj. Diversaj detaloj 
montras, ke la idealo de la pacifistoj ne jam estas atingita! 
Jen la turkaj kanonoj, kiuj ŝajne celas la preterpasantajn 
ŝipojn. Jen la turka militŝiparo, atendante la malamikon... Oni 
ne permesas al ni eniri nokte en la havenon de Konstan- 
tinoplo. Ni devas atendi ĝis tagiĝo. 

La 1-an de Septembro. 

La polico de la granda urbo estas severa hodiaŭ: ĉe 
nia albordiĝo, oni donas specialajn ordonojn. Ni ne kom- 
prenas tiun nekutiman severecon, ĝis kiam oni klarigas al 
ni, ke ĵus enĵetis sin en la urbon tumulta soldataro, eble 
iom ebria, — kaj tuj oni suspektis ian ribelon... 

Sed ĉiujn epizodojn de la alveno ni forgesas ĉe la ekvido 
de tiu majesta konstruaĵo, kiu iam estis kristana ĉefpreĝejo: 
Sankta Sofia. Sub tiuj altegaj volboj oni sentas sin trapenetra- 
ta de admiro. Sed malĝojo premas la koron, ĉar nia Savinto 
ne plu estas adorata en tiu antikva sanktejo. Tra la gran- 
diozaj galerioj ne plu sonas la laŭdoj al Kristo. La krista- 
naj bildoj estas surpentritaj per turkaj desegnaĵoj: apenaŭ 
vidiĝas, ie, resto de kristana pentraĵo. | 

„Cu vi konas la autaŭdiron”, rimarkis enlandulo al ni, 
„ke Sankta Sofia dum la nuna jaro refariĝos kristana ?”... 

Restas al ni malmulte da tempo por viziti la urbon. Ni 
eniras moskeon, en kiu staras vicoj de malgrandaj tom- 
boŝtonoj. Tie kuŝas la 17 infanoj de ia sultano. Li mem, 
kun sia edzino, havas tombon tute apude. 

Je la deka, vespere, ni eliras el la haveno, kaj forveturas 
sur maltrankvila maro. Nia ŝipo veturas malproksime de 
la insuloj kaj rifoj, sur kiuj brilas nenia lumturo. Ni pensas 

pri la ŝipoj, kiuj pereis en la mallumaj ondoj: sur la tablo, 
en la ŝipsalono, estas bildoj kaj priskriboj pri la terura 
katastrofo de P Titanic, kaj tio alkondukas malagrablajn 
ideojn! 

La 4-an de Septembro. 


Antaŭ ni aperas la fama insulo Rodo, nun okupita de 
itala militistaro. Antaŭ la haveno staras garde du impon- 
antaj italaj militŝipoj. Kelkaj soldatoj venas al nia ŝipo, 
kaj ni admiras ilian belan, fieran sintenadon. Tie, en Rodo, 
ni adiaŭas tutan grupon da junaj fratoj (Freres de la Doc- 
trine Chretienne), kiuj vojaĝis kun ni, de post Konstanti- 
noplo, kaj kiuj dediĉas sin al la instruo de Orientaj infanoj. 
Multaj el ili estas francoj, kiuj ne povis resti en sia patrujo. 
Kiam la malamo de la mondo dispelas la Kristanojn, la 
lumo de la Evangelio disvastiĝas en multaj landoj... 


Beyruth, la 6-an de Septembro. 


Denove ni devis pasigi la nokton sur la maro, ĉar ne 
estas permesite eniri nokte en la havenon. 

La Orienta imago komparis la ĉarman urbon, kiu eten- 
diĝas antaŭ ni, al juna sultanino, mole ripozanta inter la 
floroj. Efektive, vidita de la haveno, Beyruth estas tre 
plaĉa. Laŭlonge de la pitoreska bordo, sur kiu ludas kaj 
reŝprucas la moviĝemaj ondoj, kuŝas blankaj dometoj, 
elegantaj palacetoj, inter ombroplenaj ĝardenoj. Malantaŭ 
la urbo altiĝas la montoĉeno Libano, ofte kovrita de neĝo. 

Ce la elŝipiĝo, ni aŭdas, ke en Damasko, nia nuna celo, 
laŭ nia programo, — regas la ĥolero! Kion fari? 

Nia Direktanto iras serĉi informojn. Intertempe ni instal- 
iĝas en bona germana hotelo, kie ni admiras la interesan 
ĝardenon. Citronarboj kovritaj de fruktoj, arbetoj kun bril- 
ruĝaj, lililormaj floregoj, fajroruĝaj granatoj, kiuj gaje inter- 
punktas la malhelverdan, riĉan foliaron, ĉio brilas sub la 
ardanta orienta suno. 

Dum mi promenadas inter la rokoj apud la lazura maro, 
aliaj pilgrimantoj faras ekskurson sur la monto Libano; 
aliaj kuŝas en melankolia senkuraĝo: ili timas, ke ni eĉ ne 
povos iri. al Jeruzalemo! „Kiu scias, ĉu al ni estos perme- 

sate eĉ eliri el tiu ĉi loko? Ĉar, ŝajnas, ke la malsano jam 
aperis ĉi tie!” 

Miaj filoj iras viziti la Universitaton: Beyruth havas la 
privilegion posedi du medicinajn Fakultatojn, unu ameri- 
kanan kaj unu francan. La diplomitoj de tiu lasta Fakultato 
havas la rajton esti kuracistoj eĉ en Francujo mem. 

Ĉar la ĥolero malhelpas nin iri al Damasko, ni aliigas 
nian programon, kaj iros ŝipe al Kaifa. 

La-8-an de Septembro. 

La anglo-turkaŝipo „Assuan” kunprenas nin, — sen karan- 
teno — kaj sekvas la interesan bordon de Fenicio, sur kiu 
laŭvice vidiĝas Tyr, Sidon, Sarepta, kaj aliaj rimarkindaj 
lokoj. 

La alveno en Kaita estis pitoreska. Kiaj krioj! Kia puŝega- 
do! Malfacila estas la ensalto en la albordigantajn ŝipetojn, 
kiuj dancas sur la ondoj; sed fortaj viroj ekkaptas la 
hezitantan vojaĝanton, kaj kvazaŭ ĵetas lin en sian lokon. 
Kiam la barkoj estas plenaj, la remistoj vigle klopodas, sed 
pene kontraŭstaras la ondojn; por sin kuraĝigi, ili ritme 
elĵetas strangajn, raŭkajn ekkriojn. 

Estas absolute mallume, kiam ni metas la piedon por la 
unua fojo sur la teron de Palestino. Sed oni ne lasas al 
ni la tempon pripensi pri tiu privilegio. Surdigita de la 
arabaj krioj, puŝata ĉiuflanken de la amaso da enlanduloj, 
kiu sin premegas sur la haveno, mi elsaltas el la boato, 
kaj feliĉe sen malagrablaĵo atingas la bordon. Malfacile 
estas trovi unu la alian, sur la urba placo, en la densa 
mallumo! Svarmoj da homoj krias, kuras; veturiloj trara- 
pidas en ĉiuj direktoj la popolamason, brue kraketante sur 
la terure malebena pavimo. Post malespera baraktado en 
tiu kapturniga tumulto, ni fine ektrovas la al ni destinitajn 
veturilojn. Fine ni povas sidi kaj ĉirkaŭrigardi sur la strangaj 
sceno]. Ĉe la flankoj de la placo, apud la domoj, vidiĝas, 
sub la lumo de kelkaj oleolampoj, viroj kaŭrantaj sur la 
pavimo, fumante la altan „narghileh” kaj aŭskultante la 
akrajn sonojn de malnova fonografo. Tra la malfermitaj 
pordoj vidiĝas kafejoj plenaj je klientoj. Tie mi devas noti, 
ke ne eĉ unu ebriulon ni vidis dum nia tuta vojaĝo. Viroj, 

en Palestino kiel en Egipto, tre ŝatas kafon, teon kaj ak- 
von, kaj tamen ilia fizika forteco estas rimarkebla. 

Mirinde estas, ke en tiu nigra nokto, la veturiloj ne 
frakasiĝas kontraŭ la muroj ĉe ilia fulmrapida trakuro tra 
la mallarĝaj urbopordoj! 

La vojo al Karmelo supreniras, polvokovrita, inter oliv- 
ujoj kaj palmarboj, kies malklaraj formoj elstaras kiel 
fantomoj en la mallumo, ĉe ambaŭ flankoj de la vojo. 
Poste ni nenion plu vidas, ĝis kiam la veturiloj haltas, sur 
la placo antaŭ la monaĥejo. 

Ni loĝos ĉe la Karmel'aj Patroj. La monaĥejo havas se- 
veran aspekton. Longaj, nudaj koridoroj kun vicoj da sim- 
plaj sed puregaj ĉeloj. En vastega volbita halo la bonaj 
Patroj estis starigintaj longajn vicojn da benkoj kaj tabloj, 
lumigitaj de tri grandaj petrollampoj ĉe la plafono. En tiu 
severaspekta loko la Patroj gastame preparis por la lacaj 
pilgrimantoj refortigan vespermanĝon, kiun ni tre ŝatis 
post la longa vojaĝo. 

Poste okazis solena Beno en la monaĥeja preĝejo kaj 
vizito al la groto de Elio. Ankoraŭ nun Elio estas speciale 
respektata kaj eĉ timata de la ĉi tiea popolo. Oni solene 
dediĉas al li infanojn, al kiuj, en la tago de tiu ceremonio, 
oni tondas la harojn kiel signon de tiu dediĉo. 


(Estas daŭrigota.) RAMO. 


Noto de la Redakcio: 

„Espero Katolika” opinias sin tre honorata per la ensendo de 
tiel bela artikolo de tiom sperta aŭtorino, kiu pliriĉigis la Katolikan 
literaturon Esperantan per multaj bonstilaj verkoj. 

Daŭre „E. K.” sin rekomendas en la bonvolemo de sia talenta 
kunlaborantino. 


La Katolika Gazetaro 
kaj Katolika Telegratf-Otficejo. 


Dum la lasta duona jarcento la mondo aliformiĝis tiel, 
kiel antaŭtempe neniam estis vidate. La moderna kosmo- 

polito vivadas en tempo de teĥnikaj mirakloj. Senĉese 
li aŭdas pri novaj esploroj. Senĉese li vidas novajn, tre 
praktikajn eltrovojn, kreataj de la homa genieco. Tiu ĉi 
ega mondaliformiĝo, kiu neniun mirigas, necese sentigis 
sian influon je la gazetaro. 

La gazetaro ja estis kaj ankoraŭ estas la reflektilo de 
la mondscenejo en kiu ĝi ludas gravan rolon. Ni povas 
kviete diri: gravegan kaj povan rolon, plialtigitan ankoraŭ, 
kiam la gazetaro povis fine disponi pri ilo por sciigi in- 
formojn en kiel eble plej mallonga tempo; kiam la gazetaro 
povis labori per telegrafo kaj telefono. 

Certe, jam de jaroj la katolika mondo komprenis la signifon 
de la gazetaro, sed la evolucio kaj kelkaj nepraj kondiĉoj 
de la nuna gazetaro estis bedaŭrinde ne sufiĉe taksataj; 
ĉar ĝis nun la katolika mondo tro multe enkalkulis la 
literan vorton en la gazetaro kaj malmulte ĝian timindan 
kaj novan kunregnanton, la telegrafon. 

La pli kaj pli kreskanta influo de la telegrafo kaj tele- 
fono en la gazetaro multege plialtigis la signifon de la 
internaciaj telegrat-agentejoj por la gazetaro kaj ilian in- 
fluon en la gazetaro. Bedaŭrinde la katolika gazetaro 
spertas je sia malprofito, kiamaniere tiuj-ĉi agentejoj util- 
igas tiun akiritan povon; ke tiuj-ĉi tute troviĝas en la 
manoj de la antiklerikala Judaro kaj Framasonaro; ke tiuj-ĉi 
agentejoj tendence redaktas la sciigojn, rilatantajn al ka- 
tolikaj interesoj; ke tiuj ĉi fine, ĉion, kio okazas profite 
aŭ favore al la katolikoj, prisilentas aŭ falsas. 

Oni ne miros pri tio, kiam oni nur konatiĝos kun la jeno: 

La Brusela Loĝio I en la „Rue du Persil” tute influigas 
la tiean filion de la Wolff-Oficejo. Tio klare elmontriĝas 
el la kalumniaj kaj mensogaj sciigoj, transportataj al ni el 
Belgujo pri la katolika registaro kaj registaranoj dum la 
tuta tempo de ilia oficumado; tio plej klare montriĝas dum 
la elektoj kaj per ilia kriego tra la tuta mondo: „a bas 
la culotte”. 

En Hispanujo la oficejo Wolff-Reuter nomiĝas Agenzia 
Fabbria. Kiom la loĝia influo tie same superas, pruvas sufiĉe 
la ĉiamaj kaŝemaj atakor kontraŭ ĉiuj katolikaj movadoj 


Jon FN 

en Madrido kaj en tuta Hispanujo. Ĉi tie ni ne volas 
paroli pri tiu tre bedaŭrinda Ferrer-kabalo, ĉe kiu okazo 
la framasonaro kaj ĉiu, kiu Romon malamas, perforte mal- 
uzis la telegrafagentejojn je la plej senhonta maniero. Ni 
ne volas ankaŭ paroli pri la lastjaraj okazintaĵoj, sciigitaj 
el tiu malfeliĉa Portugalujo; tiaj kalumniaj agadoj estas 
tro klaraj al ĉiu por okupi nin pri ili. 

Kiel estas en Hispanujo, tiel estas ankaŭ en Italujo, kie 
estis starigita la Roma telegrafagentejo „Agenzia Stefano”. 
Tie pli olla reĝo mem, la urbestro Nathan povas esti nomata 
(ĝis sia elekto li estis grandmajstro de la Itala framasonaro,) la 
estro de la tiama kaj nuna Giordono-Bruno-amasaĉo. 
Skandalsciigoj pri la pastraro, pri monaĥejoj, k. t. p. estas 
distelegrafataj de la Woolff-oficejoj por kontraŭparoli ilin 
post kelkaj tagoj, post kiam ili faris kompreneble la nec- 
esan efikon. Kaj kio ajn ne estas mensogata pri Vatikanaj 
aferoj kaj disvastigata per la fadeno? Ne unu semajno 
preteriras sen tiaj sciigoj, kiuj havas la stampon de la 
fabrikinto. 

En Parizo la Wolff aŭ Havas-Oficejo estas kiel la aliaj, 
tute dependa de la ordonoj de la .'. Granda Oriento. Ni 
nur memoras la aferon Montagini-Clemenceau, kiel oni 
penadis malreputaciigi nian Papan Moŝton kaj Lian Stat- 
sekretarion. Dum la registado de Combes oni povis ĉiam 
legi pri la obstina registo de la gemonaĥejoj, neniam pri 
la perfortado de incitita kanajlo aŭ bando da soldatoj 
kontraŭ la sendefendaj gemonaĥoj. 

Tiu-ĉi agadmaniero okazas ĉie, kie la Woltff-oficejo estas 
la sama, ankaŭ en Londono — oficejo Reuter, Kopenhago- 
-Stokholm — oficejo Ritzau, Peterburgo — Norda Tele- 
grafagentejo. Ciuspeca liberalismo, ankaŭ de sciencaj allogoj 
kaj kunvenoj, estas subtenata; ĉio, kio koncernas katolikajn 
aferojn, estas subpremata kaj cetere ankoraŭ kalumniata kaj 
nigrigata, jes pugnodikaj mensogoj estas disvastigataj!!! 

Kolonojn kaj kolonojn plenaj je sensaciaj kaj tendencaj 
sciigoj ni povus ankoraŭ aldoni, kiuj estas ĉiutage dis- 
 telegrafataj de la diversaj telegratfagentejoj. Se la katolika 
gazetaro nur povus senprokraste kontraŭstari tiajn sciigojn 

per informoj, apogantaj verecon, la nunaj agentejoj estus 
baldaŭ devigataj aliigi siajn sciigojn, aŭ almenaŭ iomete 
malpli mensogi pri katolikaj aferoj. 

Sed ho ve! la katolika gazetaro estas ĝis nun devigata 
utili la servojn de sia malamiko, ĝi estas devigata oferi 
ĉiujare milionojn kaj milionojn por kiuj ĝi ricevas materi- 
alon, kiu estas plej ofte neuzebla, eĉ danĝera al la inte- 
resoj, kiujn ĝi devas defendi. La katolika gazetaro devas 
toleri, ke malamiko nestkonstruiĝis en propra fortikaĵo, 
kiun ĝi mem devas subteni kaj kiu estas ĝis nun nepre 
necesa al ĝi. 

Nu, ni demandas vin: ĉu estos permesate, ke tio tiama- 
niere daŭriĝas ? ĉu estas permesate, ke framasona kaj juda 
aro tiranadas nian plej fortan ilon kaj plej protitas de tio ? 
Ne, milfoje ne!!! 

La estanteco devigas nin, instigas nin, ke ni donu al 
nia katolika gazetaro la plej necesan, la plej urĝan ilon, kiu 
al ĝi mankas, ke ni donu al nia katolika gazetaro KATO- 
LIKAN TELEGRAF-OFICEJON. Ĉar sen tio, nek nia eklezio, 
nek. la katolika mondo povas esperi tiujn servojn de nia 
gazetaro, por kiuj ĝi estas kreata. 

Pro tio la Katolika mondo fine donu al la katolika 
gazetaro: 

„KATOLIKAN TELEGRAF-OFICEJON”. 

„Katolika telegraf-oficejo — kiel skribis D-ro G. BAUM- 
BERGET, la ĉefredaktoro de la „Neue Zürcher Nachrichten” — 
iĝis neceso por la katolika gazetaro, neceso ankaŭ por la 
katolika eklezio, por la katolikaj registaroj, por la kato- 
likaj parlementgrupo kaj partioj, neceso por la tuta kato- 
lika mondo. Nur ĝi povos ebenigi la almontritajn malpro- 
fitojn kaj mankojn; nur ĝi povos certigi sciigan deĵoron, 
kiu kompensas la suprenomitajn korpojn kaj iliajn intere- 
sojn, nur ĝi povos denove akiri por la katolikeco la 
respekton en la ĝenerala publiko, kiu ankaŭ en la nuna 
tempo apartenas al ĝi kaj denove enkonduki tiun ĉi kato- 
likecon en ĝia kreado kaj laborado interne kaj ekstere en 
la vasta publika opinio de la civilizita mondo.” 

Ni tute subskribas tiujn ĉi vortojn de D-ro Baumberger, 

jes ĝi estas urĝa neceseco, ke ni posedas propran telegraf- 
oficejon. Ĉar tiaj oficejoj jam estis starigitaj en diversaj 
landoj por certaj regionoj; ĉar troviĝas katolikaj viroj sur 
la tuta terglobo kun eksterordinara talento, plenaj je amo 
por vero kaj justeco, kiuj volos certe kunlabori por doni 
al nia gazetaro la plej necesan, kio mankas al ĝi, — ni 
neniel dubas, ĉu la ebleco por starigi katolikan telegraf- 
oficejon certe ankaŭ efektiviĝos. 

Kia estos la funkciado de nia oficejo, en kiuj landoj ĝi 
disvastiĝos, kiuj sciigoj telegrafe, telefone aŭ letere estos 
sciigataj, kiel estos la financa flanko, pri tiuj-ĉi kaj anko- 
raŭ pliaj punktoj ni parolos en nia venonta artikolo. Nun 
ni nur deziras, ke la katolika PAPADO la katolika mondo 
donu sian apogon. 

La katolika gazetaro donu sian apogon utiligante estonte 
niajn servojn, donante ankaŭ sciigojn al niaj landaj oficejoj, 
helpante al ni financmaniere en nia entrepreno. 

La katolika mondo donŭ ankaŭ sian apogon. Ni petas 
la helpon de tiuj personoj, kiuj per sia talento povos aktive 
kunlabori kun ni; ni petas la apogon de tiuj, kiuj povos 
subteni nin per siaj kapitaloj. 

Kiam ni estos tute certigataj pri tiu ĉi kunlaborado, tiam 
niaj antaŭaj faraĵoj, (kun kiuj ni jam komencis i. a. nia 
starigita Munĥena oficejo jam interrilatis kun la plej multe 
da katolikaj germanaj gazetoj) akiros pli vastan, pli gravan 
formon. 

Do oni ne prokrastu, sed sciigu kiel eble plej baldaŭ, ke 
oni intencas kunlabori ĉu aktive Ĉu finance, al la tradukinto 
de tiu Ĉi artikolo, kiu zorgas pri plua trasendo. 

Ju pli da kunlaborado des pli baldaŭ nia plano efektiv- 
IĝOS. 

La lingvo, en kiu tiu ĉi artikolo estis verkita, jam diras, 
kiu estas la kondukanta penso de nia telegraf- kaj kores- 
pond-oficejo. Ĉar Esperanto pruvis, ke ĝi povas konformi- 
ĝi al ĉiuj postuloj de la tempo; ĉar ĝi pruvis dum niaj 
internaciaj katolikaj kongresoj; ke ĝi estas kaj ankoraŭ estos 
bonega ilo por interrilati kun ĉiuj niaj samreligianoj tut- 
mondaj; ĉar Esperanto pruvis, ke ĝi allerniĝas tre facile 

kaj kaŭzas nenian malfacilecon por la interkomprenebleco 
de la diversaj nacioj, ni kredis, ke ni devis utiligi tiun ĉi 
elpensitaĵon de la lasta kvarona centjaro. La Esperanto en 
servo de tiu ĉi katolika afero donos — se oni nur iomete 
konatiĝos kun la Internacia Katolika Esperantista Mov- 
ado, — al nia oficejo ankoraŭ pli gravan forton, per kiu 
ni posedos la plej modernan internacian oticejon de la 
tuta mondo. 

Hodiaŭ la katolika mondo fariĝas movema en ĉiuj lan- 
doj, tiel oni povas vidi vivplenan katolikan vivon, ĉie oni 
ekbatalas kontraŭ la malkredo kaj malbonmorigo de la 
mondo; se ni tamen volas venki, se ni volas sukcese ba- 
tali, ni devas havigi tiun forton al nia plej potenca ilo 
por kiu estas neeble sin defendi kontraŭ sia tiel forta 
malamiko; sed ni donu al nia gazetaro — ni denove ri- 
petas — propran katolikan oficejon. Neniaj pli bonaj vor- 
toj estas pli taŭgaj por tio ol tiuj de la Nederlanda 
social-demokrata estro kaj parlamentdeligito Troelstra, kiu 
tiel bonege diris pri sia social-demokrata gazetaro: „Nek 
penado nek mono estas tiel utile elspezata. Se por nia 
gazetaro estus necesaj milionoj, dekmilionoj, ili devas veni; 
oferoj, alportataj al tiu laborado, estas bone alportataj.” 

Ĉu nun estos nia voĉo de iu, kiu vokas en la dezerto? 


La provizora Komitato de la katolika 
Telegrat-Oficejo: 
Jozefo KRAL, 
Munheno, Horfstatt 6. 


Petro JANSSEN, 
Amsterdamo, Nieuwendijk 183. 


Estimataj Samideanoj. 


Ni insiste petas al ĉiuj abonantoj de „Espero Katolika” 
traduki tiun ĉi artikolon por la nacia katolika gazetaro. 
Oni same subskribu la tradukitan artikolon kaj sendu pro- 
vizore la sciigojn k.t.p. ĉu de la gazetaro, ĉu de privataj 
personoj al S-ro Janssen, kiu liveros ĉiujn pluajn donita- 
ĵojn koncerne tiun ĉi aferon. 

Se eble la tuta artikolo estus tro longa por iu gazeto, 
ni petas, ke oni publikigu tion, kio laŭ propra opinio estos 
taŭga aŭ utila por ĝenerala publikigo rilate al la nacia 
kutimo. 

Karaj Gesamideanoj, la efektiviĝo de nia oficejo donos 
certe gravan puŝon al nia bela movado, al nia sankta afero; 
pro tio ni petas, ke ĉiu helpu baldaŭ kaj tuj, ke ĉiu tra- 
duku nian artikolon. P. JANSSEN. 


IN MEMORIAM. 


ARTHUR LLOYD. $» 


Antaŭ pli ol du jaroj mi venis al Parizo por certigi al 
vi, miaj karaj samideanoj, ke nova alroma movado komen- 
cis inter la Anglikanoj. Hodiaŭ mi maltimas skribi al vi, 
kiel samreligiano, kiel katoliko, por rakonti mallongan 


1) Nov. 23, 1912. 
Estimata Redaktoro, 


Mi esperas, ke letero kaj verketo de la Anglikano, kiu partoprenis 
Nian Unuan Kongreson en Parizo ne estos malagrabla al vi. 

Dank’ al Dio, mi ne plu estas Anglikano sed Katoliko, kaj mi 
deziras faciligi la revenon de la Anglikanoj kaj aliaj Protestantoj 
al la vera Eklezio. 

Mi do prezentas al vi, la redaktoro de E. K., la enmetitan ver- 
keton, kiel memoraĵon al unu el la pioniroj de la 20a-centjara 
reviviĝo ne nur en Anglujo, sed tra la tuta Angla raso. La rakonto 
de lia vivo ŝajnas al mi enhavi kaj kuraĝigon kaj admonojn utilajn 
al katolikoj kaj konvertotoj. | 

Kun la plej granda respekto, 


Mi restas, kara Sinjoro, 
Via fidele, 
A. H. NANKIVELL. 
Croftside, 
Dorking, 
j Anglujo. 


IN MEMORIAM 25 


historieton pri unu el la pioniroj de tiu movado, kaj petegi 
viajn fervorajn preĝojn por lia animo. 

ARTHUR LLOYD naskiĝis en Simla en la jaro 1852. Li 
estis filo de brava militoficiro, Majoro Frederiko Lloyd, de 
la „Bengal Native Infantry.” Li estis edukita en la fama 
Kolegio Peterhouse (Petradomo) en la Universitato de Kem- 
briĝo, kaj poste fariĝis Kunfrato kaj Dekano de sia 
Kolegio. Li fariĝis Anglikana pastro, «aj iris al japanujo kiel 
misiisto en 1885. 

-Li estis klerulo de altaj principoj kaj larĝaj simpatioj; 
kaj la dividoj kaj malpacoj inter Kristanoj ŝajnis al li tute 
netolereblaj. La solvado de la problemo de Kristana unu- 
eco senĉese okupis lian spiriton. Post longa meditado li 
lernis vidi en la Petra Seĝo la solan esperon de reunuigita 
Kristanaro. 

Al la klera mondo li estis konata kiel distingiĝa profesoro 
de la klasikaj lingvoj, kiel kompetentulo sen konkuranto 
pri la religio de la Japanaj Budhanoj. 

Al ni li estas la unua Anglikano, kiu pagis la Petran 
monon laŭ la kutimo de siaj katolikaj prapatroj. 

En la jaro 1903 oni fondis en Usono Anglikanan Gaze- 
ton, nomatan The Lamp, (La Lampo,) por labori por la 
reveno de la Anglikana Eklezio al la unu Ŝafejo. (Tiu 
gazeto nun estas katolika.) En la dua numero de la gazeto, 
Lloyd «kontribuis trafan artikolan sub la titolo, „Kiel 
ŝajnas al Misiisto!” En tiu rimarkinda artikolo, malfeliĉe 
tro longa por transskribi, li unue klarigis ke la Eklezio 
vera devas havi Episkoparon devenantan de la Apostoloj 
por esti la aŭtoritata transdonanto de sacerdota aŭtoritato 
kaj graco, la konfidinda gardisto de la Fido. 

Poste li rimarkis ke en Japanujo ekzistas tri religiaj kor- 
poj, kiuj posedas aŭ pretendas posedi tiun ĉi Episkoparon, — 
nome, la Rom-katolikoj, la Rus-ortodoksoj, kaj la Anglik- 
anoj. „Ekzistas dividoj en la episkopa Kolegio! Fakte, epis- 
kopa regado sole, sen kapo, ne kondukas al unueco. Devas 
esti Centro de unueco, ĉef-generalo.”” 

Kaj la neeviteblan konkludon de lia argumento li sen- 
time esprimis en la jenaj vortoj: 

„Mi do lernis turni min al la Seĝo de Petro, la neŝan- 
ĝanta atestanto, al la Unueco de la Eklezio de Kristo,... 
kaj preĝi ke Li, Kiu sole povas turni la korojn de la in- 
fanoj al la patroj, volu turni la korojn de ni Anglikanoj 
al la Regado, de kiu en malbona horo ni forigis nin.... 
Mi do pagas de tempo al tempo la Petran monon, kiel 
eksteran kaj videblan signon de la deziro de mia koro.” 

Ni devas noti ke la argumento multe valoras, spite la 
fakton bonekonatan, ke la Anglikanoj ne havas verajn Epis- 
kopojn. Ĉar unue la ortodoksoj kaj aliaj skismantoj posedas 
episkopojn, tiel ke oni povas vere diri, ke la episkoparo 
estas dividita; kaj due, kvankam la Anglikanoj ne havas 
verajn episkopojn, ili pretendas sincere havi tiajn, kaj rilate 
al ili la argumento estas bona „argumentum ad hominem”. 

Revenante al nia historio, mi devas diri ke la Anglikana 
Misia Societo tuj forigis Lloyd de lia ofico. (Li estis en 
tiu tempo Prezidanto de la Misia Komitato en Japanujo, kaj 
ankaŭ Prezidanto de la Kolegio de S. Paŭlo en Tokio.) 
Li ĉesis de tiu tago fari la pastran laboron. Liaj mensaj 
suferoj estis tiel severaj, ke lin atakis grava cerb-malsano 
kaj li preskaŭ mortis. 

Pli poste, je la fino de la Rus-Japana milito, Lloyd, sen- 
dante la kutiman monon, kuraĝis skribi al la Sankta Patro 
por sciigi Lin pri la bonfarado kaj bonkoreco de la Mikado 
kontraŭ liaj katolikaj seldatoj en la daŭro de la milito. 
Lia Papa Moŝto sendis leteron dankespriman al la Mikado 
per Episkopo (poste Kardinalo) O”Connell. Tiel konten- 
tigita estis la Mikado pri tiu signo de honoro, ke li afable 
donis permeson al la Jezuitoj fondi Katolikan Universitaton 
en Tokio. Tiamaniere de malgranda pia ago de nekatoliko 
komencis laboro, kiu per la helpo de Dio estos beno al 
nekalkuleblaj generacioj. 

La lastaj vortoj pri tiu ĉi nobla viro estas tiel tristaj, ke 
mi apenaŭ povas skribi ilin. ARTHUR LLOYD, kiu helpis 
tiel multajn homojn submetiĝi al la Sankta Seĝo, mortis 
mem ekstere de la unu vera ŝafejo en Oktobro 27, 1911. 
Al mi ŝajnas nekredebla malfeliĉego, neforgesebla admono 
al la prokrastantoj. Klarigi tion, kompreni tion ni ne povas. 

La plej mizerikorda Dio kompatu al li kaj memoru liajn 
multajn bonfarojn! A. H. NANKIVELL. 


Katolika Vivo Ĉiulanda. 


Salutparolado, kiun elparolis la gvidisto de pola ko- 
mitato, princo Paŭlo Sapieha, en kunveno de pola 
sekcio en preĝejo de Sankta Mikaelo dum eŭ- 
karistia Kongreso en Vieno. 

La celo de l' kongreso estas kaj devas esti glora kaj 
publika konfeso de kredo je la vereco, ke estas en Hostio: 
„Dio viva, kaŝita sed vera”. Tiu konfeso grandamase pre- 
zentita devas ekregi kaj ekbruligi la korojn, eĉ pli indi- 
ferentajn, kvankam pli varmajn — ĉar la kredo kaj amo 
de tiuj sennombraj anaroj devas komunikiĝi al ĉiuj! Sub 
influo de ĉi tiu laŭta „Credo” eldirita de centmiloj da buŝoj 
de riprezentantoj el preskaŭ ĉiuj rasoj, gentoj kaj nacioj 
— ĝi eble ekbruletos per Difajro ankaŭ la koron de ĉi 
tiu, kiu, eble tirita de scivolemo, alvenis Ĉi tien. 

Ĉar homo, kiu meritis, esti nomata bona katoliko, 
sed kiu ankoraŭ ne suprenleviĝis al heroeco — ekflamos 
certe ĉe tiu amflamo al kaŝita Dio — kaj estos kapabla 
per amo fariĝi eĈ martirulo. 

Jen la celo, kiun la Kongreso devas akiri inter samland- 


anoj kaj samkredanoj. — Tamen sestas ankoraŭ alia celo, 
jen apostola, jen misiista. 
La unuaj kristanoj konvertis per martireco — ni kon- 


traŭe povas kaj devas konverti per kredo, ĝin konfesi per 
vivo, amo kaj humileco en parolo kaj ago. Certe estas, 
ke la kongreso sola, per si mem, ne konvertos senkre- 
dulojn kaj nekredantojn kiel la eksterajn atestantojn de 
ĉi tiu festo — sed nepre devigos ilin pensi: kio estas ĉi 
tiu kredo! tiel antikva, tiel viviga, tiel neŝanĝebla! Pri amo 
de unuaj kristanoj al plej Sankta Sakramento patrolis ja 
idolanoj kun malico, kalumnio kaj blasfemo — kaj tamen 
ili permesis esti enfine de ĝi ĉirkaŭprenitaj. 

Ankaŭ la hodiaŭaj idolanoj, kiam ili ekvidos milojn da 
katolikoj, kiuj kune kun maljuna monarĥo kaj malhumiloj 

ekgenuas antaŭ Eŭkaristio — unuj koleriĝos, aliaj mok- 
ados, sed ĉiuj miregos — kaj mi kredas, ke ne ĉesos soni 
sen eĥo en iliaj koroj kaj animoj ĉi tiuj solenaj momentoj 
— kiel ili ne ĉesis soni sen eĥo en katolika Köln 
en protestanta Londono kaj en Madrido ĉirkaŭprenita de 
framasonoj. 

Sed kie prezentas la katolika mondo tiel potencan, tiel 
ĝeneralan kredkonfeson al plej Sankta Sakramento — ni 
Poloj devas nepre ĉeesti. Jen ni „Polonia semper fidelis” 
ĉiam ariĝis ĉirkaŭ „Sanctissimum”, dum kritikaj kaj gravaj 
momentoj. Jam oni estis batalinta apud Grunwald, kiam 
la reĝo Ladislaŭo Jagiello ĉeestis ankoraŭ trian Diservon. 
Eĉ dum kuglohajlo de Svedoj ĉirkaŭportis procesie la 
pastro Kordecki „Sanctissimum” sur remparoj de Jasna 
Gora (hela monto en Ĉenstoĥova) kvazaŭ devigis per 
fido kaj kredo je Savinto, por savi la Respublikon. Ankaŭ 
antaŭ du kaj duono da jarcentoj tie-ĉi, ĉe muroj de tiu-ĉi 
urbo ĉeestis la reĝo (Sobieski) diservon, kuŝante krucfor- 
me antaŭ komenco de batalo kaj komuniiĝis — enfine 
kian lokon ni ekokupis en historio de katolika mondo, 
atestas la hieraŭaj paroladoj (12-an de Septembro), atestas la 
fakto, ke kardinalo — papa sendito — malfermante la kon- 
greson eŭkaristian tutmondan, trifoje estas citinta Pollandon; 
tion saman faris ankaŭ la urbestro de Vieno, la Kultur- 
ministro kaj la riprezentanto de ĉiuj alilanduloj ĉeestantaj 
en kongreso — la belgika delegito Brifaŭt. 

Sed ne nur en publika vivo de Polujo ĉi tiu plej Sankta 
Sakramento altiradis jen la suferantojn doloron, jen feliĉ- 
ulojn, jen petantojn kompaton, jen tiujn, kiuj dankis pro 
ĝi — en Pollando oni utiligis ĉiun okazon, por honorigi 
Dion komune kaj publike; kion pruvas malnovtempaj kaj 
nombraj sinod-dekretoj, la ordonoj de episkopoj, kortuŝ- 
antaj moroj sanktigitaj de centjara praktikado. 

Antikva kaj bona tradicio devigas nin partopreni. je ĉi 
tiu festo — sed ĉi tiu devo estas hodiaŭ pli granda por 
ni (Poloj), ĉar ni povas komune prezentiĝi al tutmondo, 
interkoniĝi, konigi kaj memorigi, ke ni ekzistas ĉiam fi- 
delaj kaj pretaj oferiĝi, kunligi niajn tiel deziratajn rilatojn 

kaj enfine kuniĝi ĉe unu standardo, sub unu gvidisto — 
sed kiu estas ĉi tiu gvidisto de tutmondo? — Dio! 

Ha! tiu-ĉi gvidisto ne trompos! Li kondukos certe kaj 
sendanĝere al venko, sed venko plej grava, ĉar venko de 
Si mem. Ni Lin konfesu — kaj Li nin konfesos antaŭ la 
Patro. Vin do nun salutante honorindaj sinjoroj kaj sin- 
iorinoj, mi volas kaj povas saluti per malnova, kristana 
kaj tiel de ni uzata saluto: „Laŭdata estu Jezu Kristo”. 
Tiel! Li estu laŭdata pro estinteco, ke Li helpis al ni per- 
sisti sub Lia standardo — Li estu precipe de ni laŭdata 
en estonteco age kaj vorte — ĉi tiu saluto estu la viv- 
programo de individuo kaj de tuta nacio en vivo privata kaj 
publika — tiam do ni povas fidi je vortoj de nia malnova 
kanto: „Aŭskultu je dia vort ”: 

Kiu min surtere amadas kaj agas sincere 
Do mi lin ankaŭ ja ne malmemoros 
En la danĝero, sed ĉiam favoros”. 
(De pola poeto Johano Kochanowski, naŭstrofa kanto el la 
XVI-a jarcento). 
(Vidu „Pola Esperantisto” de Aŭgusto 1912.) 


Kiajn fruktojn produktas la tutkatolikaj registaroj. 


Ni vidu Belgujon, kies registaro estas trae (tute) kato- 
lika. Ĉu ĉi tiu registaro iras malantaŭen? Eĉ plej fanatika 
malamiko de la katolika registaro belga devas alkonsenti 
ke precize Ĉi tiu ŝtato konstante disvolviĝas kaj potenciĝas. 
La sekvantaj citatoj aprobas ĉi tion plej bone: 

1) Belgujo posedas rilative plej grandan fervojreton. 

2) Nenie oni vojaĝas tiel malkare kaj komforte, kiel en 

Belgujo. 

3) Depost jaro 1909 fariĝis Antverpeno plej grava hav- 

eno komerca de Tuteŭropo. 

1) Nenie oni trovas tiel malkaran vivadon kiel en Belgujo. 

2) Neniu ŝtato zorgas tiel pri industrio kiel Belgujo. 

6) La socia leĝdonado kaj asekuro de laboristoj atingis 

dum lastaj 25 jaroj en neniu ŝtato tian disvolviĝon 
kiel en Belgujo. Gis la jaro 1884, en kiu komenciĝis 

la erao “) de katolika registaro, la leĝaro egaliĝis pres- 
kaŭ nulo. 

1) Daŭre de 26 jaroj (1884—1910) oni enkondukis en Bel- 
gujo nenian novan imposton malgraŭ grandegaj el- 
spezoj je diversaj celoj, esceptinte la plialtigon de 
alkoholajĵ-imposto. 

8) De jaro 1880—-1907 la nombro de analfabetoj malal- 
tiĝis je pli ol duono. 

Ĉe tiuj-ĉi faktoj estas devigita eĉ la protestant-gazeto 
„TIemps” konfesi, ke „registaroj dekstraj t. e. katolikaj 
pretigis al Belgujo grandiozan periodon de bonstato kaj 
feliĉo”; la framasona „Tribuno” diras: „Belgujo povas ser- 
vi kiel modelo kaj ekzemplo al aliaj Eŭropŝtatoj”. 

Jen tiajn fruktojn produktas la trae katolikaj registaroj! 

El Pola gazeto Preglad (= Revuo.) 
tradukis L. PAJOR. 


La Oktavo de Preĝado. 


Croftside, Dorking, Anglujo. 
7 decembro 1912. 


Tre Estimata Redaktoro, 


Kun via bonvolo mi.petas permeson fari kiel Katoliko 
tion, kion mi ofte faris kiel Anglikano. Kaj tio estas in- 
viti viajn legantojn partopreni je la Oktavo de Preĝado 
por la plenumo de la peto de nia Dia Sinjoro „ke ĉiuj 
estu unu”. Tiun Oktavon aranĝis la Redaktoro de la Usona 
Gazeto „THE LAMP” antaŭ sia konvertiĝo. Poste ĝi estis 
daŭrigita sub la aprobo de la Ekleziaj Aŭtoritatoj kaj eĉ 
de Lia Papa Moŝto mem. La bona Dio benis ĝin per la 
plej abundaj rezultoj. La Oktavo komenciĝos kun la fes- 
to de la Katedro de S. Petro, kaj finiĝos kun la festo de 
la Konvertiĝo de S. Paŭlo. 

Kun alta- respekto, Via sidoneme, 
A. H. NANKIVELL. 


= „Erao”, (laŭ la aldono al Plena Vortaro de Emile Boirac) 
[vidu Vortaron pola-esperantan de Grabowski] = origino de tempo 
kalkulo. 

BALKANAJ LANDOJ. 


Serbujo. En la Mezio (teritorio de la nuna Serbujo) 
kristana religio disvastigata estis tre frue kaj la Belgrada 
episkopo Urzacio amplektis la Arianismon. Cirkaŭ 630-a 
jaro almilitis la landon Serboj, kiuj baptitaj estis en la 
IX-a centjaro kaj ricevis katolikajn latinajn episkopojn, 
sed dum la skismo forfalis ili de Romo. En komenco de 
la XIV-a jarcento trovas ni denove en Serbujo katolikajn 
latinajn episkopojn, kaj la franciskanoj havis grandan nom- 
bron da monaĥejoj. 

Sed nun estas Serbujo kontraŭ la katolikoj la plej ne- 
tolerema ŝtato en Eŭropo, ja eble en la tuta mondo. Ne 
estas tiom malservema la popolo, kiom la registaro kaj la 
tre malklera pastraro. 

De la ĉirkaŭ 3 milionoj da loĝantoj estas 15.000 kato- 
likoj kaj tiuj estas koloniistoj el Aŭstrio (Kroatoj, Bo- 
hemoj kaj Germanoj) kaj el Italujo; ceteraj estas grek-ori- 
entanoj escepte 50.000 mahometanoj. Publikan rajton havas 
la preĝejeto en Niŝ kun la katolika lernejo; 6.000 ka- 
tolikoj en Belgrado devas iri en la kapelon de ľ aŭstria 
ambasadoro. Po unu pastro estas en Belgrado kaj Niŝ, 
Apostola administranto de Serbujo estas D-ro Ivan 
KRAPAC, episkopo en Ĝakovo (en Slavonio), ĉar P. Ivo 
VUJIĈIĈ, kiu nomita estis apostola administranto de Ser- 
bujo, devis la landon forlasi en dudekkvar horoj. 

Montenegro. En malgranda montaĵa Montenegro (Cr- 
nagora = Nigra monto) estas la katolikoj tute liberaj; ili 
havas ĉefepiskopon en Bar (ital. Antivari), kiu ĉiujare ri- 
cevas de la registaro 5.000 frankojn laŭ la konkordato kon- 
traktita kun la Sankta Seĝo en 1886; nune estas ĉefepiskopo 
D-ro Juraj (Georgio) DOBRIĈIĈ. — 7.240 katolikoj (ĉiuj 
de latina rito) apartenas al dekdu paroĥoj administrataj 
de dektri pastroj; ĉirkaŭ 280.000 el la loĝantaro estas grek- 
orientanoj kaj 20.000 mahometanoj. En la ŝtataj lernejoj 
havas la lokaj paroĥestroj religian instruadon; ĉiujare 
sendas la ŝtato po unu junulo Romon, por ke li teologion 
studu, 

Bulgarujo. Sur la teritorio de la nuna Bulgarujo jam de 
longe disvastiĝis kristaneco; la Slavoj ĝin ne detruis, 
kiuj tie regnis ĝis la 679-a jaro, kiam la Bulgaroj alvenis; 
sed jam en la dua parto de la naŭa jarcento baptiĝis kaj 
la Bulgaroj. Dum la skismo aliĝis la Bulgaroj al Konsta- 
ntinoplo, sed tamen ĉiam estis en Bulgarujo ŝatata 
nombro da katolikoj, kiuj de la turka registaro premitaj kaj 
persekutitaj estis, dum Bulgarujo memstara ne sekvis tiun 
ekzemplon kaj al la katolikoj plenan liberecon donacis. — 
Ĉar la greka patriarko ekstermi volis rajtojn de la bulgara 
nacio, trovis la movado al unio en 1860 j. multe da anoj kaj 
jam granda nombro transiris en la katolikan Eklezion, sed 
subite enmiksiĝis Ruslando, kiu timis katolikan ŝtaton en 
Balkano kaj la rusa rublo multajn unuiĝintajn tiris reen en 
la skismon kaj ceteraj ĉesis transiri en la kat. eklezion, 
ĉar Ruslando efikis ĉe la Porto religian memstarecon 
por la Bulgarujo; la greka patriarko metis sur la Bulgaroj 
anatemon, sed ili ne zorgis multe je ĝi. — 

Kvankam la nombro de katolikoj en Bulgarujo estas mal- 
granda, ili tamen ĝuas grandan liberecon, ĉar la registaro 
ne metis kontraŭaĵojn al la katolikoj; malhelpo estas al la 
katolikoj — kiel ĉie, tiel ankaŭ tie — la socialismo kun 
la moderna ateismo, kiu disvastiĝas en la lernejoj; ĉar la 
religia instruado, kaŭze de la preskaŭ nenia klereco de la 
skisma pastraro, troviĝis en laikaj manoj. 

Katolikoj de la latina rito estas ĉirkaŭ 28.000, kiuj apar- 
tenas al du eparĥioj: nikopola (episk. Henr. DOULCET en 
Ruŝĉuk) kaj plovdiva (ep. Robert MENINI en Plovdiv == 
Filipopolo); da katolikoj de la greka rito estas tre mal- 
granda nombro (ĉ 1.000), kiuj apartenas al la episkopo en 
Jedrene (Adrianopolo); 550.000 estas mahometanoj kaj 
ceteraj 2'/ə milionoj grekorientanoj. Pastraro konsistas el 
15 Sekularoj kaj 60 monaĥaj (ordenaj) pastroj; en la nikopola 
eparĥio estas en plimulto la pasionistoj kaj en la plovdiva 
la kapucenoj. Tre ŝatatan nombron da lernejoj posedas la 
katolikoj direktatajn de la lernejaj fratoj kaj de diversaj 
monaĥinoj, kiuj ankaŭ kelkajn hospitalojn prizorgas. 


e o “——d ae .kĈĜk~-———— a —— iii aŭ, 


